Στη φυλακή οδηγείται ο βουλευτής της Χρυσής Αυγής Ηλίας Κασιδιάρης μετά τη συμπληρωματική απολογία που έδωσε για την κατηγορία της διακεκριμένης οπλοκατοχής με σκοπό τη διάθεση σε εγκληματική οργάνωση. Ο Ηλίας Κασιδιάρης κρίθηκε προφυλακιστέος με τη σύμφωνη γνώμη ανακριτή και εισαγγελέα.

Στο σκεπτικό του εντάλματος προφυλάκισής του ο κ. Κασιδιάρης χαρακτηρίζεται ως επικίνδυνος να τελέσει και νέες εγκληματικές πράξεις, λόγω του χαρακτήρα του.

Ως χαρακτηριστικά παραδείγματα των βίαιων εκρήξεών του καταγράφονται το τηλεοπτικό επεισόδιο με το χαστούκι στη Λιάνα Κανέλλη, αλλά και το επεισόδιο στην Κρήτη όταν απευθυνόμενος σε επικεφαλής αστυνομικών αρχών είπε χαρακτηριστικά ότι «θα υπάρξουν και νεκροί».

Σύμφωνα με πληροφορίες του «Βήματος», στο σκεπτικό της απόφασης καταγράφονται επίσης τα ντοκουμέντα της δικογραφίας όπου απεικονίζεται να πυροβολεί με όπλα, αλλά και να εκπαιδεύει άλλα μέλη της ΧΑ.

Οι δικαστές αναφέρονται επίσης στη στρατιωτική δομή της ΧΑ, την ιεραρχία, την λεκτική βία που χρησιμοποιούσαν με σκοπό την επιβολή με τη βία της ιδεολογίας της σε τρίτους, αλλά και σε βίαια επεισόδια όπου ήταν πρωταγωνιστής.

Λίγο μετά τις 3.30 περίπου 50 άτομα συγκεντρωμένα έξω από το Εφετεία φώναζαν συνθήματα υπέρ του Ηλ. Κασιδιάρη, κυρίως το «αίμα, τιμή, Χρυσή Αυγή».

Ο βουλευτής οδηγείται στην ειδικά διαμορφωμένη πτέρυγα των γυναικείων φυλακών Κορυδαλλού, όπου κρατούνται και οι συνάδελφοί του.

Είναι ο ένατος βουλευτής του κόμματος που κρίθηκε προφυλακιστέος για τη συγκεκριμένη υπόθεση. Σύμφωνα με τον συνήγορό του Νίκο Αντωνιάδη, εντός πέντε ημερών θα προσφύγει κατά του εντάλματος προσωρινής κράτησης με σκοπό το δικαστικό συμβούλιο να άρει την κράτησή του.

Ο κ. Αντωνιάδης χαρακτήρισε «δικαστικό έγκλημα» την απόφαση για προφυλάκιση του εντολέα του, ενώ κατήγγειλε πως ο εισαγγγελέας της υπόθεσης Ισίδωρος Ντογιάκος «δεν είχε να υποβάλει καμία ερώτηση στον κατηγορούμενο και απλά ζήτησε την προφυλάκισή του».

Newsroom ΑΛΤΕΡ ΕΓΚΟ